ซื้อประกันออนไลน์ ไม่ฮิตในยุคนี้
&#8220;ไชย&#8221; เผยยังไม่ถึงเวลาลงทุนตลาดดิจิทัลอินชัวรันส์ในไทย
12 เม.ย. 2559

“ไชย” เผยยังไม่ถึงเวลาลงทุนตลาดดิจิทัลอินชัวรันส์ในไทย
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า ตลาดดิจิทัลอินชัวรันส์ หรือการขายประกันชีวิตผ่านออนไลน์ในไทยยังไม่ถึงเวลาทำตลาด เหตุสังคมออนไลน์ของไทยส่วนใหญ่ใช้ไปในเรื่องส่วนตัวและการติดตามข่าวสารมากกว่าการซื้อประกันชีวิต เพราะเบี้ยประกันต่อปีค่อนข้างสูง และจำนวนผู้ที่อยู่ในสังคมออนไลน์ที่ซื้อประกันชีวิตผ่านออนไลน์มีจำนวนจำกัด ส่วนใหญ่จะเป็นการซื้อประกันอุบัติเหตุส่วนบุคคล หรือประกันการเดินทาง ที่ราคาเบี้ยไม่สูงมาก มูลค่าทางธุรกิจในช่องทางนี้ยังไม่ใหญ่มาก จึงไม่คุ้มค่ากับการลงทุนในช่วงนี้ แต่ยอมรับว่าตลาดดิจิทัลอินชัวรันส์เกิดแน่แต่ไม่ใช่ตอนนี้ต้องดูต่อไป
ทั้งนี้ ในจำนวนช่องทางการขายทั้งหมดที่บริษัทมี จะมุ่งไปลงทุนที่การขายผ่านตัวแทนที่มีอยู่ประมาณ 3 หมื่นคน ก่อนอันดับแรก ซึ่งเป็นช่องทางหลัก รองลงมาคือช่องทางการขายผ่านธนาคาร ตามด้วยช่องทางการขายผ่านโทรศัพท์ ส่วนการขายผ่านออนไลน์นั้นสามารถรอให้ถึงเวลาที่เหมาะสม
“บริษัทที่มีช่องทางการขายผ่านตัวแทนเป็นหลัก หรือบริษัทที่ขายผ่านธนาคารเป็นหลัก ก็ยังคงมุ่งไปกับการพัฒนาสองช่องทางนี้ แต่บริษัทที่ไม่มีทั้งสองช่องทางก็อาจจะทำตลาดดิจิทัลอันชัวรันส์อย่างจริงจังก็ได้” นายไชย กล่าว
สำหรับสองเดือนแรก บริษัท ไทยประกันชีวิต มีเบี้ยรับรวม เบี้ยปีแรก 1,817.3 ล้านบาท ลดลง 4% เมื่อเทียบกับงวดเดียวกันของปีก่อน เบี้ยต่ออายุ 8,634.4 ล้านบาท อัตราการต่ออายุ 99% สูงสุดในระบบ เบี้ยชำระครั้งเดียว 880.2 ล้านบาท เพิ่มขึ้น 175% รวมเบี้ยทุกประเภท 1.13 หมื่นล้านบาท เพิ่มขึ้น 26%